Bruxelles, den 22.12.2004

KOM(2004)825 endelig

Forslag til

RÅDETS FORORDNING (EF)

om ændring af bilaget til forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

(forelagt af Kommissionen)

BEGRUNDELSE

Ved Rådets forordning (EF) nr. 1015/94 (som efterfølgende ændret) indførtes der en endelig antidumpingtold på importen af visse fjernsynskamerasystemer med oprindelse i Japan. Rådet angav udtrykkeligt, at antidumpingtolden ikke omfatter de kamerasystemer, der er anført i bilaget til forordningen, og som er avancerede professionelle kamerasystemer, der teknisk set er omfattet af varedefinitionen i ovennævnte forordning, men som ikke kan anses for at være transmissionskamerasystemer.

I september 2000 bekræftede Rådet ved forordning (EF) nr. 2042/2000 ovennævnte endelige antidumpingtold, der er indført i overensstemmelse med artikel 11, stk. 2, i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab.

Kommissionen har modtaget anmodninger fra to japanske eksporterende producenter af fjernsynskamerasystemer om at føje visse modeller af professionelle kamerasystemer til i bilaget til Rådets forordning (EF) nr. 2042/2000 og derved fritage dem for tolden.

Vedlagte forslag til en rådsforordning indeholder uddybende oplysninger, som viser, at begge modeller bør fritages for tolden og være omfattet af ovennævnte bilag, idet de betragtes som professionelle kamerasystemer.

De interesserede parter blev underrettet og havde ingen indvendinger imod vedlagte forslag. Antidumpingudvalget blev konsulteret og gik enstemmigt ind for forslaget.

Det blev følgelig foreslået at ændre bilaget til Rådets forordning (EF) nr. 2042/2000 og godkende offentliggørelsen af vedlagte forordning i Den Europæiske Unions Tidende.

Forslag til

RÅDETS FORORDNING (EF)

om ændring af bilaget til forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab[1], i det følgende benævnt "grundforordningen",

under henvisning til forslag fremsat af Kommissionen efter høring af det rådgivende udvalg, og

ud fra følgende betragtninger:

A. TIDLIGERE PROCEDURER

(1) Rådet indførte ved forordning (EF) nr. 1015/94[2] en endelig antidumpingtold på importen af fjernsynskamerasystemer med oprindelse i Japan.

(2) I artikel 1, stk. 3, litra e), i forordning (EF) nr. 1015/94 udelukkede Rådet specifikt professionelle kamerasystemer, der er anført i bilaget til nævnte forordning, i det følgende benævnt "bilaget", fra antidumpingtoldens anvendelsesområde, idet de ganske vist repræsenterer avancerede professionelle kamerasystemer, der teknisk set falder inden for varedefinitionen i artikel 1, stk. 2, i forordning (EF) nr. 1015/94, men ikke kan betragtes som fjernsynskamerasystemer.

(3) I oktober 1995 ændrede Rådet ved forordning (EF) nr. 2474/95[3] Rådets forordning (EF) nr. 1015/94 særlig med hensyn til definitionen af samme vare og med hensyn til visse modeller af professionelle kamerasystemer, der udtrykkelig blev fritaget for den endelige antidumpingtold.

(4) I oktober 1997 ændrede Rådet ved forordning (EF) nr. 1952/97[4] satserne for den endelige antidumpingtold for to berørte selskaber, nemlig Sony Corporation og Ikegami Tsushinki Co. Ltd, i overensstemmelse med artikel 12 i grundforordningen. Rådet udelukkede endvidere specifikt visse nye modeller af professionelle kamerasystemer fra antidumpingtoldens anvendelsesområde ved at opføre dem i bilaget.

(5) I januar 1999 og 2000 ændrede Rådet forordning (EF) nr. 1015/94 ved forordning (EF) nr. 193/1999[5] og forordning (EF) nr. 176/2000[6] og tilføjede visse efterfølgere til modeller af professionelle kamerasystemer i bilaget, hvorved de blev udelukket fra anvendelsesområdet for den endelige antidumpingtold. I oktober 2004 ændrede Rådet ved forordning (EF) nr. 1754/2004[7] forordning (EF) nr. 176/2000.

(6) I september 2000 bekræftede Rådet ved forordning (EF) nr. 2042/2000[8] den endelige antidumpingtold, der indførtes ved forordning (EF) nr. 1015/94 (som efterfølgende ændret), jf. artikel 11, stk. 2, i grundforordningen.

(7) Forordning (EF) nr. 2042/2000 blev i januar og maj 2001 ændret af Rådet ved forordning (EF) nr. 198/2001[9] og (EF) nr. 951/2001[10], idet visse efterfølgere til modeller af professionelle kamerasystemer blev føjet til i bilaget til Rådets forordning (EF) nr. 2042/2000, hvorved de blev udelukket fra anvendelsesområdet for den endelige antidumpingtold.

(8) I september 2001 i forlængelse af en interimsundersøgelse i henhold til grundforordningens artikel 11, stk. 3, bekræftede Rådet ved forordning (EF) nr. 1900/2001[11] niveauet for den endelige antidumpingtold, der blev indført ved Rådets forordning (EF) nr. 2042/2000 på importen af fjernsynskamerasystemer fra den eksporterende producent Hitachi Denshi Ltd.

(9) Forordning (EF) nr. 2042/2000 blev i september 2002 ændret af Rådet ved forordning (EF) nr. 1696/2002[12], idet visse efterfølgere til modeller af professionelle kamerasystemer blev føjet til i bilaget til Rådets forordning (EF) nr. 2042/2000, hvorved de blev udelukket fra anvendelsen af den endelige antidumpingtold.

(10) Forordning (EF) nr. 2042/2000 blev i april 2004 ændret af Rådet ved forordning (EF) nr. 825/2004[13], idet visse efterfølgere til modeller af professionelle kamerasystemer blev føjet til i bilaget til Rådets forordning (EF) nr. 2042/2000, hvorved de blev udelukket fra anvendelsen af den endelige antidumpingtold.

B. UNDERSØGELSE VEDRØRENDE NYE MODELLER AF PROFESSIONELLE KAMERASYSTEMER

1. Procedure

(11) To japanske eksporterende producenter, nemlig Sony Corporation, i det følgende benævnt 'Sony', og Victor Company of Japan Limited, i det følgende benævnt ‘JVC’, meddelte Kommissionen, at de påtænkte at introducere nye modeller af professionelle kamerasystemer på fællesskabsmarkedet, og anmodede Kommissionen om at tilføje disse nye modeller af professionelle kamerasystemer samt tilbehør hertil til bilaget til Rådets forordning (EF) nr. 2042/2000, således at de blev fritaget for antidumpingtolden.

(12) Kommissionen underrettede EF-erhvervsgrenen herom og indledte en undersøgelse, der var begrænset til at fastslå, om de pågældende varer henhører under antidumpingtoldens anvendelsesområde, og om den operationelle del af forordning (EF) nr. 2042/2000 bør ændres i overensstemmelse hermed.

2. Modeller, der er omfattet af undersøgelsen

(13) Anmodningerne om fritagelse, der blev indgivet sammen med de relevante tekniske oplysninger, vedrører følgende modeller af kamerasystemer:

(i) Sony:

- HDVF-C30W-søger

(ii) JVC:

- KY-F560E-kamerahoved

Søgeren fra Sony blev præsenteret som en model, der kun kan anvendes med camcordere, dvs. med kameraer, der falder uden for anvendelsesområdet for forordning (EF) nr. 2042/2000. JVC-modellen blev præsenteret som en efterfølger til en professionel kameramodel, som allerede er udelukket fra de gældende antidumpingforanstaltninger.

3. Undersøgelsens resultater

i) HDVF-C30W-søger

(14) For så vidt angår HDVF-C30W-søgeren blev det konkluderet, at den er omfattet af varebeskrivelsen i artikel 1, stk. 2, litra b), i Rådets forordning (EF) nr. 2042/2000. Den kan dog kun anvendes med kamerahoveder, der ikke er omfattet af varebeskrivelsen i forordningens artikel 1, stk. 2, litra a). Navnlig er disse kamerahoveders signal/støjforhold på 54 dB, hvorimod der i beskrivelsen for kamerahoveder i Rådets forordning (EF) nr. 2042 stilles krav om "55 dB eller bedre ved normal forstærkning". Konklusionen blev derfor, at denne søger skal betragtes som et professionelt kamerasystem, der er omfattet af definitionen i artikel 1, stk. 3, litra e), i Rådets forordning (EF) nr. 2042/2000. Følgelig bør denne søger udelukkes fra de gældende antidumpingforanstaltningers anvendelsesområde og føjes til i bilaget til Rådets forordning (EF) nr. 2042/2000.

(15) I overensstemmelse med EF-institutionernes faste praksis skal denne model fritages for told fra den dato, hvor Kommissionens tjenestegrene modtog den pågældende anmodning om fritagelse. Al import af følgende søger fra den 1. april 2003 og derefter skal derfor fritages for told fra denne dato:

Sony – HDVF-C30W-søger

ii) KY-F560E-kamerahoved

(16) Med hensyn til KY-F560E-kamerahoved blev det konstateret, at modellen ganske vist er omfattet af varebeskrivelsen i artikel 1, stk. 2, litra a), i Rådets forordning 2042/2000, men hovedsageligt anvendes til tekniske og medicinske formål. Konklusionen blev derfor, at denne model skal betragtes som et professionelt kamerasystem, der er omfattet af definitionen i artikel 1, stk. 3, litra e), i Rådets forordning (EF) nr. 2042/2000. Følgelig bør den udelukkes fra de gældende antidumpingforanstaltningers anvendelsesområde og føjes til i bilaget til Rådets forordning (EF) nr. 2042/2000.

(17) I overensstemmelse med EF-institutionernes faste praksis skal denne model fritages for told fra den dato, hvor Kommissionens tjenestegrene modtog den pågældende anmodning om fritagelse. Al import af følgende kameramodel fra den 15. april 2003 og derefter skal derfor fritages for told fra denne dato:

JVC - KY-F560E kamerahoved

4. Underretning af interesserede parter og konklusioner

(18) Kommissionen underrettede EF-erhvervsgrenen og eksportørerne af fjernsynskamerasystemerne om resultaterne og gav dem mulighed for at fremsætte bemærkninger. Ingen af parterne havde indvendinger imod Kommissionens resultater.

(19) På grundlag af ovenstående bør forordning (EF) nr. 2042/2000 ændres i overensstemmelse hermed -

UDSTEDT FØLGENDE FORORDNING:

Artikel 1

Bilaget til Rådets forordning (EF) nr. 2042/2000 erstattes af bilaget til denne forordning.

Artikel 2

1. Denne forordning træder i kraft dagen efter offentliggørelsen i Den Europæiske Unions Tidende .

2. Denne forordning anvendes på importen af følgende modeller, der er fremstillet og eksporteret til Fællesskabet af følgende eksporterende producenter:

(a) Sony Corporation (Sony) fra den 1. april 2003:

- HDVF-C30W-søger

(b) Victor Company of Japan Limited (JVC) fra den 15. april 2004:

- KY-F560E-kamerahoved

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […]

På Rådets vegne

Formand

BILAG

Liste over professionelle kamerasystemer, som ikke betragtes som fjernsynskamerasystemer (transmissionskamerasystemer), og som er fritaget for foranstaltningerne

+++++ TABLE +++++

[1] EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

[2] EFT L 111 af 30.4.1994, s. 106. Senest ændret ved Rådets forordning (EF) nr. 176/2000 (EFT L 22 af 27.1.2000, s. 29).

[3] EFT L 255 af 25.10.1995, s. 11.

[4] EFT L 276 af 9.10.1997, s. 20.

[5] EFT L 22 af 29.1.1999, s. 10.

[6] EFT L 22 af 27.1.2000, s. 29.

[7] EUT L 313 af 12.10.2004, s. 1.

[8] EFT L 244 af 29.9.2000, s. 38. Senest ændret ved forordning (EF) nr. 825/2004 (EUT L 127 af 29.4.2004, s. 12).

[9] EFT L 30 af 1.2.2001, s. 1.

[10] EFT L 134 af 17.5.2001, s. 18.

[11] EFT L 261 af 29.9.2001, s. 3.

[12] EFT L 259 af 27.9.2002, s. 1.

[13] EUT L 127 af 29.4.2004, s. 12.